André is 65 jaar oud. Anna, sy dogter, is ’n goeie dogter wat sorg dat haar pa alles het wat hy nodig het.
Maar André se horlosie is (weer) weg en hy wéét dat Lara, sy versorger, dit gesteel het. André wonder ook oor Pierre, Anna se nuwe liefde, die man lyk vir hom arrogant en gevaarlik. En hy herken nie die stoel wat nou in sy sitkamer staan nie. En wie is die weird vrou wat soms maak asof sy Anna is? En waar is Elize, sy jonger dogter – daai een vir wie hy eintlik lief is?
Florian Zeller se snaakse, roerende wêreldtreffer is ’n studie van geheue, van familie en van herinneringe, en kry met ’n wêreldklas rolverdeling lewe in Afrikaans.
Regisseur, skrywer en vervaardiger Sean Else en sy musiekvennoot Johan Vorster het weer eens kragte saamgesnoer en die temalied vir die nuwe Suid-Afrikaanse film Modder en Bloed geskryf.
Die film speel tydens die Anglo-Boereoorlog in Suid-Afrika af en vertel die verhaal van ’n brawe groep Boere-gevangenes wat op St. Helena-eiland in die Atlantiese Oseaan aangehou word. Daar het hulle die geleentheid om teen die Britse Ryk op te staan deur die belangrikste spel van hul lewens te speel…
Daar is geen genade vir hulle nie, onder verskriklike omstandighede word elke dag ’n stryd om oorlewing, maar dit wakker die kameraadskap onder die mans aan, en hul word soos familie.
Kolonel Swannell (Grant Swanby) is in beheer van die konsentrasiekamp en het ’n vurige haat vir die Afrikaner, en hy maak hul bestaan so moeilik as moontlik. Dan aanvaar Willem ’n aanbod wat sal lei tot die belangrikste stryd van die Boere se lewens …
“Willem is ’n groot rol. Ikonies in aard. So is Modder en Bloed ook epies in skaal en omvang, dít was duidelik met die eerste deurlees van die teks. Min kry jy die geleentheid om so ’n rol te kan speel en deel te kan wees van so ’n film. So daar was geen twyfel toe Sean my vra om Willem te speel nie. Ook wou ek baie graag met Sean werk en ek is baie dankbaar ek het die geleentheid gekry. Ek het ongelooflike respek vir hom. Sy werksetiek is ongeëwenaard, hy is by uitstek ’n ‘akteurs-regisseur’ en die manier hoe hy met mense om hom werk is ongelooflik.” – Stian Bam
“Dit was ’n groot voorreg om saam met die internasionale akteurs te werk. Charlotte is onselfsugtig en die mees vrygewigste aktrise. Aanvanklik was ek baie op my senuwees om teenoor haar te speel, maar sy is so gemaklik dat een van my gunstelingtonele van die film saam met haar is. En dan Patrick. Wat ’n ongelooflike mens en akteur. Ek sou nie Willem sonder Patrick kon skep en deurvoer nie. Hy was maar my vangnet.” – Stian Bam
“Katherine Sterndale is losweg gebaseer op die historiese figuur, Emily Hobhouse, so dit was regtig interessant om daarin te kon delf. Dit was wonderlik om die rol van so ’n sterk vrou te vertolk en om ’n voorstander van vrouestemregte te kon uitbeeld; iemand wat baie menslikheid het en die wreedheid om haar raakgesien het en iets daaroor wou doen. As ’n vrou in daardie tyd, was dit nie altyd die maklikste ding nie. So dit was opwindend om so ’n sterk karakter te vertolk wat nie net die liefdesbelangstelling is nie, die meisie aan die ou se arm nie. Dit is nie ’n liefdesverhaal nie, dit is ’n verhaal van dapperheid, om jou stem te vind en om uit te vind waarin jy glo.” – Charlotte Salt
Sean Else, skrywer, regisseur en vervaardiger, sê die maak van die film was ’n grootse ondervinding wat ’n ongelooflike span mense van regoor die wereld, voor en agter die kamera, met elke uitdaging net nader aan mekaar en aan die projek gebring het.